C 47/132
EL
Επίσημη Εφημερίδα της Ευρωπαϊκής Ένωσης
7.2.2023
Τετάρτη 6 Ιουλίου 2022
Γ.
λαμβάνοντας υπόψη ότι είναι αναγκαίο να ανανεωθεί το κοινωνικό συμβόλαιο και να αποκατασταθεί η εμπιστοσύνη·
Δ.
λαμβάνοντας υπόψη ότι, τον Σεπτέμβριο του 2015, όλες οι χώρες δεσμεύτηκαν σε μια φιλόδοξη ατζέντα σχετικά με τον τρόπο από κοινού αντιμετώπισης των παγκόσμιων προκλήσεων, την ατζέντα 2030 του ΟΗΕ για τη βιώσιμη ανάπτυξη·
Ε.
λαμβάνοντας υπόψη ότι, ενώ η πολυμερής προσέγγιση εξακολουθεί να αποτελεί το καλύτερο οργανωτικό σύστημα για την επίλυση των παγκόσμιων προκλήσεων, πρέπει να αναγνωριστεί ότι αντιμετωπίζει δυσκολίες στην αποτελεσματική εφαρμογή της·
ΣΤ. λαμβάνοντας υπόψη ότι ο κόσμος εισήλθε σε μια νέα πολυπολική εποχή με ιδιαίτερα πιθανότητα αναταραχών, αντιπαράθεσης και αστάθειας, η οποία χαρακτηρίζεται από μεγάλο γεωπολιτικό ανταγωνισμό που περιλαμβάνει μη παραδοσιακές απειλές και συγκρούσεις, όπως υβριδικές επιθέσεις και κυβερνοεπιθέσεις, οι οποίες συχνά συμβαίνουν εκτός κοινής θέας, αλλά έχουν σημαντικές επιπτώσεις στην ασφάλεια της ΕΕ και στην παγκόσμια ασφάλεια, και δεν διαθέτουμε τα κατάλληλα εργαλεία για να τις αντιμετωπίσουμε και να αντιδράσουμε σε αυτές· λαμβάνοντας υπόψη ότι υπάρχει κίνδυνος χάσματος μεταξύ των σύγχρονων παγκόσμιων προκλήσεων και της ικανότητας του σύγχρονου πολυμερούς συστήματος να παρέχει αποτελεσματικές και χωρίς αποκλεισμούς λύσεις· Ζ.
λαμβάνοντας υπόψη ότι, ταυτόχρονα, η παγκόσμια τάξη αντιμετωπίζει όλο και περισσότερο πολιτικά ζητήματα και προκλήσεις που απαιτούν δράση σε διεθνές επίπεδο, όπως αποτελεσματικό παγκόσμιο πολιτικό διάλογο, συνεργασία και σύγκλιση θέσεων, προκειμένου να εξευρεθούν βιώσιμες λύσεις που μπορούν να φέρουν αποτελέσματα, συντονισμένη δράση και κοινά πρότυπα σε μια βασισμένη σε κανόνες τάξη τα οποία μπορούν να αποφέρουν απτά αποτελέσματα προς το συμφέρον όλων και να προωθήσουν τα ανθρώπινα δικαιώματα και το κράτος δικαίου· λαμβάνοντας υπόψη ότι τα πρότυπα αυτά θα πρέπει να συμβάλλουν στη διεθνή ειρήνη, σταθερότητα και βιώσιμη ανάπτυξη· λαμβάνοντας υπόψη ότι η ΕΕ υποστηρίζει τους διεθνείς νόμους και κανόνες·
Η.
λαμβάνοντας υπόψη ότι ο κόσμος έχει γίνει πιο διασυνδεδεμένος, με αποτέλεσμα οι παράγοντες που δραστηριοποιούνται στη διεθνή σκηνή να είναι πιο αλληλοεξαρτώμενοι και οι προκλήσεις πιο περίπλοκες· λαμβάνοντας υπόψη ότι τα πολυεπίπεδα προβλήματα που προκύπτουν απαιτούν συλλογική δράση, ευέλικτες δομές και τη συμπερίληψη όλων των ενδιαφερόμενων φορέων·
Θ.
λαμβάνοντας υπόψη ότι η υφιστάμενη πολυμερής τάξη αποτελεί απόρροια της παγκόσμιας τάξης που διαμορφώθηκε μετά το 1945 και δεν αντικατοπτρίζει απαραιτήτως πλήρως τον σύγχρονο κόσμο, δεδομένου ότι δεν ελήφθησαν δεόντως υπόψη όλοι οι σύγχρονοι παγκόσμιοι παράγοντες στον σχεδιασμό της πολυμερούς αρχιτεκτονικής·
Ι.
λαμβάνοντας υπόψη ότι οι παγκόσμιες πολιτικές και οι κανόνες ελέγχου των όπλων, αφοπλισμού και μη διάδοσης εγκαταλείπονται και αποδυναμώνονται, ενώ παράλληλα αυξάνονται οι πωλήσεις συμβατικών όπλων, αυξάνεται το επίπεδο αυτονομίας του οπλικού συστήματος και πραγματοποιούνται επενδύσεις σε νέα όπλα μαζικής καταστροφής·
ΙΑ. λαμβάνοντας υπόψη ότι η πολυμέρεια, ως ειρηνικό μέσο οργάνωσης των σχέσεων μεταξύ κυρίαρχων κρατών, αμφισβητείται όλο και περισσότερο, εν μέρει λόγω αλλαγών στο διεθνές σύστημα, όπως η εμφάνιση νέων παραγόντων στην παγκόσμια σκηνή και υβριδικών απειλών οι οποίες προέρχονται από αυτούς, των εντάσεων που οφείλονται στη φύση των πολυμερών θεσμών και της ανάγκης αναμόρφωσης θεσμών που υπάρχουν εδώ και δεκαετίες, του αυξανόμενου χάσματος μεταξύ της κοινής γνώμης και των θεσμών, της έξαρσης των αισθημάτων κατά της παγκοσμιοποίησης, της παρακμής των παραδοσιακά κυρίαρχων γεωπολιτικών δυνάμεων και της επακόλουθης υποβάθμισης των παγκόσμιων ελευθεριών και της δημοκρατίας· λαμβάνοντας υπόψη ότι η πανδημία της COVID-19 και ο άνευ προηγουμένου αντίκτυπός της στη διεθνή κοινότητα ενίσχυσαν και επιτάχυναν τις αλλαγές αυτές· λαμβάνοντας υπόψη ότι βρισκόμαστε στο προσκήνιο μιας νέας εποχής που απειλεί να υπονομεύσει περισσότερα από 70 χρόνια προόδου και σχετικής ειρήνης, και να εδραιώσει μια εποχή πολιτικής του πιο ισχυρού που προσπαθεί να υπονομεύσει τη βασισμένη σε κανόνες διεθνή τάξη η οποία βασίζεται στο διεθνές δίκαιο και το κράτος δικαίου, την ευθύνη, τη δημοκρατία και τα ανθρώπινα δικαιώματα, την ισότητα των φύλων και την πολυμορφία· λαμβάνοντας υπόψη ότι ο συνδυασμός εθνικών λαϊκιστικών κινήτρων, αποκλινόντων και μεταβαλλόμενων στόχων, και έλλειψης μεθόδων εφαρμογής και λογοδοσίας αναγκάζει το πολυμερές σύστημα να αντιμετωπίζει τρεις συνδεδεμένες κρίσεις: κρίση εξουσίας, συνάφειας και νομιμότητας, οι οποίες είναι αποτέλεσμα της έλλειψης πολιτικής βούλησης και συντονισμού, κυρίως στη Δύση· ΙΒ. λαμβάνοντας υπόψη ότι η κρίση της πολυμέρειας μπορεί να αποτελεί ευκαιρία για την αποκατάσταση της συναίνεσης σε μια διεθνή τάξη που βασίζεται στην πολυμερή προσέγγιση και το κράτος δικαίου μέσω της αποτελεσματικής συνεργασίας, της αλληλεγγύης και του συντονισμού· λαμβάνοντας υπόψη ότι η ΕΕ θα πρέπει να υποστηρίξει πρωτοβουλίες που στοχεύουν στην ενσωμάτωση των απόψεων της κοινωνίας των πολιτών στις διαδικασίες λήψης αποφάσεων σε πολυμερή φόρουμ όπως ο ΟΗΕ· λαμβάνοντας υπόψη ότι η ΕΕ θα πρέπει να υποστηρίξει τη δημιουργία μιας Κοινοβουλευτικής Συνέλευσης των Ηνωμένων Εθνών εντός του συστήματος του ΟΗΕ, προκειμένου να αυξηθεί ο δημοκρατικός χαρακτήρας, η δημοκρατική υποχρέωση λογοδοσίας και η διαφάνεια της παγκόσμιας διακυβέρνησης·